CELEX: 32015R0328
Language: mt
Date: 2015-03-02 00:00:00
Title: Regolament ta' Implimentazzjoni tal-Kummissjoni (UE) 2015/328 tat- 2 ta' Marzu 2015 li jemenda r-Regolament ta' Implimentazzjoni (UE) Nru 322/2014 fejn jirrigwarda d-dokument tad-dħul li għandu jintuża għall-ikel u l-għalf ta' oriġini mill-annimali  Test b'rilevanza għaż-ŻEE

3.3.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 58/50
               
            REGOLAMENT TA' IMPLIMENTAZZJONI TAL-KUMMISSJONI (UE) 2015/328
      tat-2 ta' Marzu 2015
      li jemenda r-Regolament ta' Implimentazzjoni (UE) Nru 322/2014 fejn jirrigwarda d-dokument tad-dħul li għandu jintuża għall-ikel u l-għalf ta' oriġini mill-annimali
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1)(b)(ii) tiegħu,
      Billi:
      
                  (1)
               
               
                  Ir-Regolament ta' Implimentazzjoni tal-Kummissjoni (UE) Nru 322/2014 (2) jimponi kundizzjonijiet speċjali dwar l-importazzjoni ta' għalf u ikel li joriġina jew ġej mill-Ġappun wara l-aċċident fl-impjant nukleari ta' Fukushima, biex iħares is-saħħa pubblika u dik tal-annimali fl-Unjoni.
               
            
                  (2)
               
               
                  L-Artikolu 9 tar-Regolament ta' Implimentazzjoni (UE) Nru 322/2014 jistipula li biex jagħmlu notifika minn qabel, il-kummerċjanti tal-għalf u tal-ikel jew ir-rappreżentanti tagħhom iridu jimlew il-Parti I tad-Dokument Komuni tad-Dħul (DKD), imsemmi fir-Regolament tal-Kummissjoni (KE) Nru 669/2009 (3) u jibagħtu dan id-dokument lill-awtorità kompetenti fil-punt tad-dħul magħżul jew fil-post ta' spezzjoni fil-fruntiera. Id-DKD imsemmi fir-Regolament (KE) Nru 669/2009 japplika biss għall-għalf u għall-ikel li mhumiex ta' oriġini mill-annimali, u mhux għall-għalf u l-ikel li jkunu ta' oriġini mill-annimali, dan jinkludi l-prodotti tas-sajd.
               
            
                  (3)
               
               
                  Għan-notifika minn qabel ta' ikel u għalf ta' oriġini mill-annimali, fost dawn il-prodotti tas-sajd, li huma fil-kamp ta' applikazzjoni tad-Direttiva tal-Kunsill 97/78/KE (4), ir-Regolament tal-Kummissjoni (KE) Nru 136/2004 (5) jistipula li għandu jintuża d-Dokument Veterinarju Komuni għad-Dħul (DVKD) stabbilit fl-Anness III ta' dak ir-Regolament.
               
            
                  (4)
               
               
                  Għaldaqstant ir-Regolament ta' Implimentazzjoni (UE) Nru 322/2014 għandu jiġi emendat skont dan.
               
            
                  (5)
               
               
                  Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf.
               
            ADOTTAT DAN IR-REGOLAMENT:
      Artikolu 1
      Ir-Regolament ta ' Implimentazzjoni (UE) Nru 322/2014 huwa emendat kif ġej:
      
                  (1)
               
               
                  Fl-Artikolu 9, il-paragrafi 1 u 2 huma sostitwiti b'dan li ġej:
                  “1.   Il-kummerċjanti tal-ikel u tal-għalf jew ir-rappreżentanti tagħhom għandhom javżaw minn qabel il-wasla ta' kull konsenja ta' prodotti, bl-eċċezzjoni tat-te li joriġina minn prefetturi oħrajn barra Fukushima.
                  2.   Biex jagħmlu dan, huma għandhom jimlew:
                  
                              (a)
                           
                           
                              għall-prodotti ta' oriġini mhux mill-annimali: Il-Parti I tad-Dokument Komuni tad-Dħul (DKD) imsemmi fil-punt (a) tal-Artikolu 3 tar-Regolament (KE) Nru 669/2009, filwaqt li jirreferu għan-noti gwida tad-DKD stipulati fl-Anness II tar-Regolament (KE) Nru 669/2009;
                           
                        
                              (b)
                           
                           
                              għall-ikel u għalf ta' oriġini mill-annimali, inklużi l-prodotti tas-sajd, li huma fil-kamp ta' applikazzjoni tad-Direttiva tal-Kunsill 97/78/KE: id-Dokument Veterinarju Komuni għad-Dħul (DVKD) stabbilit fl-Anness III tar-Regolament tal-Kummissjoni (KE) Nru 136/2004 (*).
                           
                        Id-dokument rispettiv għandu jintbagħat lill-awtorità kompetenti fil-punt tad-dħul magħżul jew fil-post ta' spezzjoni fil-fruntiera, mill-inqas jumejn tax-xogħol qabel il-wasla fiżika tal-konsenja
                  
                     (*)  Ir-Regolament tal-Kummissjoni (KE) Nru 136/2004 tat-22 ta' Jannar 2004 li jistabbilixxi proċeduri għal kontrolli veterinarji f'postijiet ta' spezzjoni fuq il-fruntieri tal-Komunità fuq prodotti importati minn pajjiżi terzi (ĠU L 21, 28.1.2004, p. 11)”"
						.
            
                  (2)
               
               
                  L-Artikolu 12 jinbidel b'dan li ġej:
                  “Artikolu 12
                  Rilaxx għaċ-ċirkolazzjoni libera
                  Ir-rilaxx għaċ-ċirkolazzjoni libera ta' kull konsenja ta' prodotti, minbarra dawk il-prodotti li jidħlu fil-kamp ta' applikazzjoni tad-Direttiva 97/78/KE, li diġà huma rregolati bir-Regolament (KE) Nru 136/2004, għandu jkun suġġett għall-preżentazzjoni (fiżikament jew elettronikament) lill-awtoritajiet tad-dwana, mill-kummerċjant tal-għalf jew tal-ikel jew mir-rappreżentant tiegħu, ta' DKD mimli mill-awtorità kompetenti ladarba jkunu saru l-kontrolli uffiċjali kollha. L-awtoritajiet doganali għandhom jirrilaxxaw il-konsenja għaċ-ċirkolazzjoni libera biss jekk l-awtorità kompetenti tkun turi li taqbel ma' dan fil-kaxxa II.14 u tiffirma fil-kaxxa II.21 tad-DKD.”
               
            Artikolu 2
      Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-2 ta' Marzu 2015.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 31, 1.2.2002, p. 1.
      
         (2)  Ir-Regolament ta' Implimentazzjoni tal-Kummissjoni (UE) Nru 322/2014 tat-28 ta' Marzu 2014 li jimponi kundizzjonijiet speċjali li jirregolaw l-importazzjoni tal-għalf u l-ikel li joriġina jew li ġej mill-Ġappun wara l-aċċident fl-impjant nukleari ta' Fukushima (ĠU L 95, 29.3.2014, p. 1).
      
         (3)  Ir-Regolament tal-Kummissjoni (KE) Nru 669/2009 tal-24 ta' Lulju 2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta' ċertu għalf u ikel ta' oriġini mhux mill-annimali u li jemenda d-Deċiżjoni 2006/504/KE (ĠU L 194, 25.7.2009, p. 11).
      
         (4)  Id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (ĠU L 24, 30.1.1998, p. 9).
      
         (5)  Ir-Regolament (KE) Nru 136/2004 tal-Kummissjoni tat-22 ta' Jannar 2004 li jistabbilixxi proċeduri għal kontrolli veterinarji f'postijiet ta' spezzjoni fuq il-fruntieri tal-Komunità fuq prodotti importati minn pajjiżi terzi (ĠU L 21, 28.1.2004, p. 11).